O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazi faoliyatini tashkil etish chora-tadbirlari to‘g‘risida

O‘zbekiston Respublikasi Prezidentining “Xotin-qizlarni qo‘llab-quvvatlash va oila institutini mustahkamlash sohasidagi faoliyatni tubdan takomillashtirish chora-tadbirlari to‘g‘risida” 2018-yil 2-fevraldagi PF-5325-son Farmoniga muvofiq hamda O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazining faoliyatini samarali tashkil etish maqsadida Vazirlar Mahkamasi qaror qiladi:
 1. O‘zbekiston Respublikasi Prezidentining “Xotin-qizlarni qo‘llab-quvvatlash va oila institutini mustahkamlash sohasidagi faoliyatni tubdan takomillashtirish chora-tadbirlari to‘g‘risida” 2018-yil 2-fevraldagi PF-5325-son Farmoniga muvofiq O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazi (keyingi o‘rinlarda “Oila” markazi deb ataladi) tashkil etilgani ma’lumot uchun qabul qilinsin.
 2. Quyidagilar:
 O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazining tashkiliy tuzilmasi 1-ilovaga muvofiq;
 O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazi boshqaruv xodimlarining cheklangan umumiy soni 24 kishidan iborat markaziy apparatining tuzilmasi 2-ilovaga muvofiq;
 “Oila” ilmiy-amaliy tadqiqot markazining Qoraqalpog‘iston Respublikasi, viloyatlar va Toshkent shahar boshqarmalarining namunaviy tuzilmasi 3-ilovaga muvofiq;
 “Oila” markazining Qoraqalpog‘iston Respublikasi, viloyatlar va Toshkent shahar boshqarmalari va tumanlar (shaharlar) bo‘limlari boshqaruv xodimlarining umumiy cheklangan soni 3a-ilovaga muvofiq;
 “Oila” ilmiy-amaliy tadqiqot markazi tumanlar (shaharlar) bo‘limlarining boshqaruv xodimlarining umumiy cheklangan soniga nisbatan toifalangan tumanlar (shaharlar) ro‘yxati 4-ilovaga muvofiq;
 O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazining Ustavi 5-ilovaga muvofiq tasdiqlansin.
 “Oila” markazi direktoriga, zaruriyat bo‘lganda, “Oila” markazining markaziy apparati, “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, shuningdek, “Oila” markazining tumanlar (shaharlar) bo‘limlari tuzilmasiga boshqaruv xodimlarining cheklangan umumiy soni doirasida o‘zgartirishlar kiritish huquqi berilsin.
 3. O‘zbekiston Respublikasi Bosh vazirining o‘rinbosari — Xotin-qizlar qo‘mitasi raisi T.K. Narbayevaga, “Oila” markazi direktoriga: 
 15 kun muddatda “Oila” markazining markaziy apparatini yuqori malakali va tashabbuskor kadrlar bilan to‘ldirish choralarini ko‘rish; 
 bir oy muddatda Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari bilan birgalikda “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, shuningdek, “Oila” markazining tumanlar (shaharlar) bo‘limlariga zamonaviy talablarga javob beradigan yuqori malakali va tashabbuskor kadrlar bilan to‘ldirilishini ta’minlash topshirilsin.
 4. Belgilansinki:
 “Oila” markazi oila institutini mustahkamlash va rivojlantirish, jamiyatda zamonaviy namunali oila mezonlarini joriy etish sohasida yagona davlat siyosatini amalga oshirishga qaratilgan fundamental, amaliy va innovatsion tadqiqotlarni tashkil etish va o‘tkazish sohasida respublikaning yetakchi ilmiy-tadqiqot ekspert muassasasi hisoblanadi;
 “Oila” markazi oila institutini rivojlantirish sohasida amalga oshiriladigan fundamental, amaliy va innovatsion loyihalarni ekspertizadan o‘tkazishda ishtirok etadi, tadqiqotlar natijalari amaliyotga tatbiq etilishini ta’minlaydi.
 5. Quyidagilar: 
 joriy ta’minotga hamda O‘zbekiston Respublikasi Innovatsion rivojlanish vazirligi tomonidan o‘tkaziladigan tanlovlar natijalari bo‘yicha ilmiy loyihalarni bajarishga ajratiladigan O‘zbekiston Respublikasi Davlat budjeti mablag‘lari, Xotin-qizlarni va oilani qo‘llab-quvvatlash jamoat fondi mablag‘lari, xalqaro va xorijiy tashkilotlar va jamg‘armalarning grantlari, shartnoma asosida noshirlik faoliyatini amalga oshirishdan, tadqiqotlar o‘tkazishdan va ishlar bajarish (xizmat ko‘rsatish)dan tushadigan mablag‘lar hamda qonun hujjatlarida taqiqlanmagan boshqa manbalari “Oila” markazi markaziy apparati faoliyatini moliyalashtirish;
 tegishli ravishda Qoraqalpog‘iston Respublikasi budjeti, viloyatlar va Toshkent shahar mahalliy budjetlari mablag‘lari, xalqaro va xorijiy tashkilotlar va jamg‘armalarning grantlari, shartnoma asosida noshirlik faoliyatini amalga oshirishdan, tadqiqotlar o‘tkazishdan va ishlar bajarish (xizmat ko‘rsatish)dan tushadigan mablag‘lar hamda qonun hujjatlarida taqiqlanmagan boshqa manbalar “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, “Oila” markazining tuman (shahar) bo‘limlari faoliyatini moliyalashtirish manbalari etib belgilansin. 
 6. O‘zbekiston Respublikasi Moliya vazirligi:
 O‘zbekiston Respublikasi Davlat budjetining xarajatlari parametrlarida “Oila” markazi va uning hududiy bo‘linmalarining ta’minotiga 2018-yilda zarur bo‘lgan budjet mablag‘larini ajratsin va keyingi yillardan boshlab mablag‘ ajratishni nazarda tutsin;
 “Oila” markaziga 3 ta avtotransport vositasini saqlash uchun limit ajratsin.
 7. O‘zbekiston Respublikasi Vazirlar Mahkamasi huzuridagi Millatlararo munosabatlar va xorijiy mamlakatlar bilan do‘stlik aloqalari qo‘mitasi manfaatdor vazirliklar va idoralar bilan birgalikda “Oila” markaziga oila institutini qo‘llab-quvvatlash va oilaviy qadriyatlarni rivojlantirish sohasida faoliyat yuritayotgan xalqaro va xorijiy tashkilotlar, ilmiy-tadqiqot muassasalari bilan hamkorlik o‘rnatish va rivojlantirishda har tomonlama ko‘maklashsin.
 8. “Oila” markazi Respublika ma’naviyat va ma’rifat markazi, O‘zbekiston Milliy teleradiokompaniyasi va Axborot va ommaviy kommunikatsiyalar agentligi bilan birgalikda ommaviy axborot vositalarida va Internet jahon axborot tarmog‘ida “Sog‘lom oila — sog‘lom jamiyat” konseptual g‘oyasini keng targ‘ib qilish bo‘yicha tadbirlar o‘tkazilishini ta’minlasin.
 9. “Oila” markazi:
 a) normativ-huquqiy hujjatlar matnlari hamda zarur bo‘lgan taqdirda ularga tegishli axborot-tahliliy materiallar elektron shaklda yuboriladigan davlat organlari va boshqa tashkilotlar ro‘yxatiga;
 b) quyidagilarga: 
 O‘zbekiston Respublikasi Davlat statistika qo‘mitasi, Moliya vazirligi, Iqtisodiyot vazirligi, Bandlik va mehnat munosabatlari vazirligi, Ichki ishlar vazirligi, Bosh prokuraturasi, Oliy sudining statistik ma’lumotlari;
 O‘zbekiston Respublikasi Axborot texnologiyalari va kommunikatsiyalarini rivojlantirish vazirligining Ommaviy kommunikatsiya sohasini monitoring qilish markazi byulletenlari va kundalik ma’lumotlari to‘plami;
 xorijiy matbuot obzorlari va O‘zbekiston Respublikasi Prezidenti huzuridagi Iqtisodiy tadqiqotlar markazining tahliliy axborotlari, O‘zbekiston Respublikasi Moliya vazirligi huzuridagi Ijtimoiy tadqiqotlar instituti hamda O‘zbekiston Respublikasi Iqtisodiyot vazirligi huzuridagi Prognozlashtirish va makroiqtisodiy tadqiqotlar institutining tahliliy materiallari, majburiy tarzda yuboriladigan tashkilotlar ro‘yxatiga kiritilsin.
 10. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi “Oila” markazini belgilangan tartibda zarur telefon aloqasi, shu jumladan hukumat aloqasi bilan ta’minlasin.
 11. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi “Oila” markazi bilan birgalikda 2018-yil 15-aprelgacha “Oila” markazining hududiy bo‘linmalarini joylashtirish choralarini ko‘rsinlar.
 12. O‘zbekiston Respublikasi Hukumatining 6-ilovaga muvofiq ayrim qarorlari o‘z kuchini yo‘qotgan deb hisoblansin.
 13. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari — O‘zbekiston Xotin-qizlar qo‘mitasi raisi T.K. Narbayeva hamda “Oila” markazi direktori zimmasiga yuklansin.
 1. Ushbu Ustav O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazining (keyingi o‘rinlarda “Oila” markazi deb ataladi) asosiy vazifalari, funksiyalari, huquq va majburiyatlari, shuningdek, uning faoliyatini tashkil etish tartibini belgilaydi. 
 2. “Oila” markazi oila institutini mustahkamlash va rivojlantirish, jamiyatda zamonaviy namunali oila mezonlarini joriy etish sohasida yagona davlat siyosatini amalga oshirishga qaratilgan fundamental, amaliy va innovatsion tadqiqotlarni tashkil etish va o‘tkazish sohasida respublikaning yetakchi ilmiy-tadqiqot ekspert muassasasi hisoblanadi;
 “Oila” markazi oila institutini rivojlantirish sohasida amalga oshiriladigan fundamental, amaliy va innovatsion loyihalarni ekspertizadan o‘tkazishda ishtirok etadi, tadqiqotlar natijalari amaliyotga tatbiq etilishini ta’minlaydi.
 3. “Oila” markazi o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga, ushbu Ustavga va boshqa qonun hujjatlariga amal qiladi.
 4. “Oila” markazi, “Oila” markazining Qoraqalpog‘iston Respublikasi, viloyatlar va Toshkent shahar boshqarmalari yuridik shaxs hisoblanadi, O‘zbekiston Respublikasining Davlat gerbi tasviri tushirilgan va o‘z nomi davlat tilida yozilgan muhr va blankalarga, mustaqil balansga, O‘zbekiston Respublikasi Moliya vazirligining G‘aznachiligida shaxsiy hisobraqamlariga ega bo‘ladi. 
 5. “Oila” markazining Qoraqalpog‘iston Respublikasi, viloyatlar va Toshkent shahar boshqarmalari huzurida yuridik shaxs hisoblanmaydigan “Oila” markazi tumanlar (shaharlar) bo‘limlari faoliyat yuritadi. 
 6. “Oila” markazining rasmiy nomi:
 1) davlat tilida:
 to‘liq nomi — O‘zbekiston Respublikasi Vazirlar Mahkamasi huzuridagi “Oila” ilmiy-amaliy tadqiqot markazi, qisqartmasi — “Oila” markazi;
 2) rus tilida:
 to‘liq nomi — Nauchno-prakticheskiy issledovatelskiy tsentr “Oila” pri Kabinete Ministrov Respubliki Uzbekistan, qisqartmasi — Sentr “Oila”;
 3) ingliz tilida:
 to‘liq nomi — Scientific and practical research center “Oila” under the Cabinet of Ministers of the Republic of Uzbekistan, qisqartmasi — center “Oila”.
 7. “Oila” markazining tashkiliy tuzilmasi quyidagilar kiradi:
 “Oila” markazining markaziy apparati;
 “Oila” markazining Qoraqalpog‘iston Respublikasi, viloyatlar va Toshkent shahar boshqarmalari;
 “Oila” markazining tumanlar (shaharlar) bo‘limlari.
 8. Quyidagilar “Oila” markazining asosiy vazifalari hisoblanadi:
 1) oila institutini mustahkamlash bo‘yicha, eng avvalo, “Sog‘lom oila — sog‘lom jamiyat” konseptual g‘oyasini hayotga tatbiq etishga yo‘naltirilgan yagona davlat siyosatini olib borish;
 2) oilaning reproduktiv salomatligi va demografik rivojlanishini, uning farovonligi va xotirjamligini oshirish masalalarini kompleks o‘rganishni tashkil etish;
 3) zamonaviy oilani rivojlantirish, oilaning ichki munosabatlari, shaxslararo munosabatlarni, boy madaniy tarixiy meros va an’anaviy oilaviy qadriyatlar muammolari bo‘yicha fundamental, amaliy va innovatsion tadqiqotlarni o‘tkazish;
 4) umuminsoniy va milliy oilaviy qadriyatlarni, er-xotin, ota-ona va farzandlar, er-xotin va ularning ota-onalari o‘rtasidagi munosabatlarni tahlil qilish asosida zamonaviy namunali oilaning mezonlarini belgilash, shuningdek, zamonaviy oilaning namunali shaklini hamda “Oila jamiyat va davlat himoyasida” konstitutsiyaviy prinsipini keng targ‘ib etish va jamiyatga singdirish ishlarini olib borish;
 5) davlat organlari, xotin-qizlar qo‘mitalari va boshqa jamoat tashkilotlari bilan birgalikda notinch va muammoli oilalarni aniqlash va ularning manzilli ro‘yxatlarini tuzish, ma’naviy-axloqiy muhitni sog‘lomlashtirish, nizoli holatlarning oldini olish, oilaviy munosabatlarni mustahkamlash va milliy mentalitetga zid bo‘lgan turli yot xavf-xatarlarga qarshi turish maqsadida ular bilan to‘g‘ridan to‘g‘ri aloqa o‘rnatish;
 6) oila-nikoh munosabatlari sohasida amaliyotni o‘rganish va tajriba almashish borasida xalqaro va xorijiy tashkilotlar, ilmiy-tadqiqot muassasalari bilan hamkorlikni amalga oshirish.
 9. “Oila” markazi o‘ziga yuklatilgan vazifalarga muvofiq quyidagi funksiyalarni amalga oshiradi:
 1) oila institutini mustahkamlash bo‘yicha, eng avvalo, “Sog‘lom oila — sog‘lom jamiyat” konseptual g‘oyasini hayotga tatbiq etishga yo‘naltirilgan yagona davlat siyosatini olib borish sohasida: 
 oila institutini mustahkamlash bo‘yicha tahliliy materiallar va ilmiy asoslangan tavsiyalar ishlab chiqadi;
 oila institutini mustahkamlash sohasidagi faoliyatni takomillashtirishning ustuvor yo‘nalishlari bo‘yicha takliflar ishlab chiqadi;
 oila institutini mustahkamlash sohasidagi normativ-huquqiy bazani yanada takomillashtirish bo‘yicha takliflar ishlab chiqadi;
 jamoatchilikni oila institutini mustahkamlash sohasidagi ishlarning ahvoli to‘g‘risida xabardor etadi;
 yoshlarni oilaviy hayotga tayyorlash, oiladagi nizoli holatlarni hal qilishning huquqiy va psixologik asoslarini o‘rgatish, ajrashishlarning oldini olish, shuningdek, oiladagi ma’naviy-axloqiy qadriyatlarni mustahkamlashga oid boshqa masalalar sohasida kadrlar malakasini oshirish va ularni qayta tayyorlashni tashkil etadi;
 2) oilaning reproduktiv salomatligi va demografik rivojlanishini, uning farovonligi va xotirjamligini oshirish masalalarini kompleks o‘rganishni tashkil etish sohasida: 
 sog‘liqni saqlash organlari va boshqa tashkilotlar bilan yaqin hamkorlikda oilaning reproduktiv salomatligi va demografik rivojlanishini, uning farovonligi va xotirjamligini oshirish darajasini tahlil qiladi va bu boradagi faoliyatni takomillashtirish bo‘yicha takliflar ishlab chiqadi;
 markazda ishlab chiqilgan metodik tavsiyalar asosida sog‘lom oila qurish, sog‘lom farzandni dunyoga keltirish, sog‘lom turmush tarzini yuritish asoslarini xotin-qizlar orasida manzilli targ‘ib etish maqsadida yakka tartibda tushuntirish ishlarini, ochiq muloqot, sayyor qabul va davra suhbatlari o‘tkazadi;
 ota-onalar uchun oilada nogiron farzandlarini to‘g‘ri parvarishlash va tarbiyalash, ularning tegishli ko‘nikmalarini patronaj tizimi orqali oshirish bo‘yicha metodik ko‘rsatmalar ishlab chiqadi;
 oila va nikoh, reproduktiv salomatlik, shuningdek, oilalarda sog‘lom turmush tarzini shakllantirish masalalari bo‘yicha mashg‘ulotlar o‘tkazishni tashkil etadi; 
 oilaviy poliklinikalar va qishloq vrachlik punktlari tuzilmalarida o‘smir qizlar va fertil yoshidagi ayollar uchun “ayollar maslahatxonalari”ni tashkil etishga ko‘maklashadi;
 3) zamonaviy oilani rivojlantirish, oilaning ichki munosabatlari, shaxslararo munosabatlarni, boy madaniy tarixiy meros va an’anaviy oilaviy qadriyatlar muammolari bo‘yicha fundamental, amaliy va innovatsion tadqiqotlarni o‘tkazish sohasida:
 ilmiy-tadqiqot va ta’lim muassasalari bilan birgalikda fundamental, amaliy va innovatsion tadqiqotlarni tashkil etish va o‘tkazishda ishtirok etadi;
 fundamental, amaliy va innovatsion tadqiqotlarni ekspertizadan o‘tkazadi, ularning dolzarbligi, ilmiy va amaliy ahamiyatidan kelib chiqib tadqiqotlar natijalarini amaliyotga tatbiq etishda ishtirok etadi; 
 oila institutini mustahkamlash, yoshlarni oilaviy hayotga tayyorlash va oilaviy ajrashishlarni oldini olishga doir yagona yondashuvlarni ishlab chiqadi;
 fundamental, amaliy va innovatsion tadqiqotlarning natijalari hamda ularning amaliyotga tatbiq etilishi natijalarini baholaydi, fundamental, amaliy va innovatsion tadqiqotlar o‘tkazishni va ularni amaliyotga tatbiq etishni takomillashtirish bo‘yicha takliflar ishlab chiqadi;
 olib borilayotgan fundamental, amaliy va innovatsion tadqiqotlar hamda ularni amaliyotga tatbiq etish natijalari to‘g‘risida ma’lumotlar bazasini shakllantiradi;
 4) umuminsoniy va milliy oilaviy qadriyatlarni, er-xotin, ota-ona va farzandlar, er-xotin va ularning ota-onalari o‘rtasidagi munosabatlarni tahlil qilish asosida zamonaviy namunali oilaning mezonlarini belgilash, shuningdek, zamonaviy oilaning namunali shaklini hamda “Oila jamiyat va davlat himoyasida” konstitutsiyaviy prinsipini keng targ‘ib etish va jamiyatga singdirish ishlarini olib borish sohasida:
 nikohdan o‘tuvchi shaxslar tomonidan oilaviy hayot asoslari bo‘yicha majburiy o‘qishdan o‘tishlari masalasi bo‘yicha tadqiqotlar o‘tkazadi, bu sohada o‘quv dasturlarini ishlab chiqadi;
 er-xotin, ota-ona va farzandlar, er-xotin va ularning ota-onalari o‘rtasidagi munosabatlarni yo‘lga qo‘yish, oila va nikohni saqlab qolishdagi o‘zaro mas’uliyatini ta’minlash masalalarini o‘rganadi; 
 umuminsoniy va milliy oilaviy qadriyatlarni, ilg‘or xorijiy tajribani tahlil qilish asosida oilalardagi ma’naviy-axloqiy qadriyatlarni mustahkamlash bilan bog‘liq metodik tavsiyalar ishlab chiqadi;
 oilalar mustahkamligini ta’minlash, oilaviy ajrashishlarning oldini olish, oilaning farzand tarbiyasi borasidagi mas’uliyatini oshirish, oilaviy qadriyatlarni mustahkamlash, jamiyatda tinchlik va barqarorlikni saqlashda oilaning tutgan o‘rnini targ‘ib qilish, shuningdek namunali oilalarning hayotiy tajribasini ommalashtirish bo‘yicha chora-tadbirlarni ishlab chiqadi va ularni amalga oshiradi;
 fuqarolar yig‘inlari yarashtirish komissiyalariga oiladagi ijtimoiy-ma’naviy muhitga salbiy ta’sir ko‘rsatuvchi omillarni barvaqt aniqlash masalalarida uslubiy ko‘mak ko‘rsatadi; 
 oilaviy qadriyatlarni mustahkamlash, saqlash va rivojlantirish, ma’naviy-ahloqiy tarbiya, iqtisodiy, huquqiy bilimlar, tibbiy madaniyatni oshirish, oilaviy munosabatlar psixologiyasi bo‘yicha mashg‘ulotlar o‘tkazishni nazarda tutadigan o‘quv dasturlarini ishlab chiqadi;
 5) davlat organlari, xotin-qizlar qo‘mitalari va boshqa jamoat tashkilotlari bilan birgalikda notinch va muammoli oilalarni aniqlash va ularning manzilli ro‘yxatlarini tuzish, ma’naviy-axloqiy muhitni sog‘lomlashtirish, nizoli holatlarning oldini olish, oilaviy munosabatlarni mustahkamlash va milliy mentalitetga zid bo‘lgan turli yot xavf-xatarlarga qarshi turish maqsadida ular bilan to‘g‘ridan to‘g‘ri aloqa o‘rnatish sohasida:
 notinch va muammoli oilalarni aniqlash va ularning manzilli ro‘yxatlarini tuzishda ishtirok etadi;
 davlat organlari, xotin-qizlar qo‘mitalari va boshqa jamoat tashkilotlari notinch va muammoli oilalar bilan to‘g‘ridan to‘g‘ri aloqa o‘rnatishi masalalari bo‘yicha amaliy va innovatsion tadqiqotlarni o‘tkazadi; 
 notinch va muammoli oilalardagi ma’naviy-ahloqiy muhitni sog‘lomlashtirish, nizoli holatlarning oldini olish, oilaviy munosabatlarni mustahkamlash masalalari bo‘yicha takliflar va metodik tavsiyalar ishlab chiqadi;
 notinch va muammoli oilalar to‘g‘risidagi ma’lumotlar bazasini shakllantiradi hamda ulardagi ma’naviy-ahloqiy muhitni sog‘lomlashtirish, nizoli holatlarning oldini olish, oilaviy munosabatlarni mustahkamlash, milliy mentalitetga zid bo‘lgan turli yot xavf-xatarlarga qarshi turish maqsadida ular bilan to‘g‘ridan to‘g‘ri aloqa o‘rnatishda ishtirok etadi;
 6) oila-nikoh munosabatlari sohasida amaliyotni o‘rganish va tajriba almashish borasida xalqaro va xorijiy tashkilotlar, ilmiy-tadqiqot muassasalari bilan hamkorlikni amalga oshirish sohasida:
 oila-nikoh munosabatlari sohasida xalqaro va xorijiy tashkilotlar, ilmiy-tadqiqot muassasalari bilan ilmiy va ishbilarmon aloqalarni o‘rnatadi va rivojlantiradi;
 xorijiy mamlakatlarning oila-nikoh munosabatlari sohasidagi tajribasini o‘rganadi, uni qo‘llash bo‘yicha ilmiy asoslangan takliflar va metodik tavsiyalar ishlab chiqadi; 
 oila institutini mustahkamlash, oilaviy qadriyatlarni rivojlantirish va mustahkamlash, jamiyatda zamonaviy oilaning namunali modelini hamda “Oila jamiyat va davlat himoyasida” konstitutsiyaviy prinsipini joriy etish borasida amalga oshirilayotgan islohotlar to‘g‘risidagi axborotni tayyorlaydi va xalqaro hamjamiyatiga yetkazadi.
 10. Quyidagilar “Oila” markazi Qoraqalpog‘iston Respublikasi, viloyatlar va Toshkent shahar boshqarmalarining asosiy vazifalari hisoblanadi:
 1) “Oila” markaziga yuklangan vazifa va funksiyalarning samarali bajarilishini ta’minlashda ishtirok etish;
 2) “Oila” markazi tumanlar (shaharlar) bo‘limlarining faoliyatini nazorat qilish va muvofiqlashtirish;
 3) yoshlarni oilaviy hayotga tayyorlash, oiladagi nizoli holatlarni hal qilishning huquqiy va psixologik asoslarini o‘rgatish, ajrashishlarning oldini olish, shuningdek, oiladagi ma’naviy-axloqiy qadriyatlarni mustahkamlashga oid boshqa masalalar sohasida kadrlar malakasini oshirish va ularni qayta tayyorlash bo‘yicha maxsus o‘quv kurslarini tashkil etish va o‘tkazish.
 11. “Oila” markazining Qoraqalpog‘iston Respublikasi, viloyatlar va Toshkent shahar boshqarmalari o‘ziga yuklangan vazifalarga muvofiq quyidagi funksiyalarni bajaradi:
 1) “Oila” markazi tumanlar (shaharlar) bo‘limlarining faoliyatini tashkiliy va axborot jihatidan ta’minlaydi;
 2) “Oila” markazi tumanlar (shaharlar) bo‘limlari tomonidan O‘zbekiston Respublikasi qonunlari, O‘zbekiston Respublikasi Prezidentining farmonlari, qarorlari va farmoyishlari, Hukumat qarorlari va “Oila” markazi buyruqlarining ijro etilishi ustidan tizimli nazoratni ta’minlaydi;
 3) “Oila” markazi tumanlar (shaharlar) bo‘limlarining faoliyati ustidan rahbarlik va nazoratni amalga oshiradi;
 4) “Oila” markazi tumanlar (shaharlar) bo‘limlarining tegishli hududdagi mahalliy ijro etuvchi hokimiyat organlari, xotin-qizlar qo‘mitalari, fuqarolarning o‘zini o‘zi boshqarish organlari, sog‘liqni saqlash organlari, FHDY organlari va davlat boshqa organlari va tashkilotlari bilan o‘zaro hamkorligini tashkil etadi;
 5) “Oila” markazi tumanlar (shaharlar) bo‘limlarini moliyalashtiradi, ularning buxgalteriya hisobi va xarajatlar hisobotini tashkil etadi;
 6) “Oila” markazi tumanlar (shaharlar) bo‘limlarining moddiy-texnik ta’minotini ta’minlaydi;
 7) jismoniy va yuridik shaxslarning murojaatlari bilan ishlashni tashkil etadi;
 8) tashkiliy, moliyaviy, ishlab chiqarish, xo‘jalik va o‘z vakolatiga taalluqli boshqa masalalar bo‘yicha qarorlar qabul qiladi;
 9) tegishli hududda oila instituti va an’anaviy oilaviy qadriyatlarni mustahkamlash sohasida amalga oshirilayotgan chora-tadbirlar samaradorligini tizimli tahlil qiladi; 
 10) tegishli hududdagi demografik vaziyat, oilalar farovonligi va turmush sifati darajasi bo‘yicha statistik materiallarni to‘playdi;
 11) tegishli hududda oilaning ma’naviy-ahloqiy asoslarini shakllantiruvchi boy madaniy tarixiy meros va an’anaviy oilaviy qadriyatlarni saqlash ishlarini tashkil etadi;
 12) tegishli hududda oila institutining ahvoli va rivoji hamda an’anaviy oilaviy qadriyatlarni mustahkamlash masalalari bo‘yicha ma’lumotlar bazasini shakllantiradi;
 13) tegishli hududda oilani mustahkamlash va barkamol avlodni tarbiyalash masalalarida oila, fuqarolarning o‘zini o‘zi boshqarish organlari, nodavlat notijorat tashkilotlari va ta’lim muassasalari o‘zaro hamkorligining turli shakllarini tashkil etadi;
 14) yoshlarni oilaviy hayotga tayyorlash, oiladagi nizoli holatlarni hal qilishning huquqiy va psixologik asoslarini o‘rgatish, ajrashishlarning oldini olish, shuningdek, oiladagi ma’naviy-axloqiy qadriyatlarni mustahkamlashga oid boshqa masalalar sohasida kadrlar malakasini oshirish va ularni qayta tayyorlash bo‘yicha maxsus o‘quv kurslarini tashkil etadi;
 15) oilaviy poliklinikalar va qishloq vrachlik punktlari tuzilmalarida o‘smir qizlar va fertil yoshidagi ayollar uchun “ayollar maslahatxonalari”ni tashkil etishga ko‘maklashadi;
 16) notinch va ehtiyojmand oilalardagi kasalligi, shu jumladan, reproduktiv salomatligi bilan bog‘liq kasalligi bo‘lgan shaxslarni aniqlashga va ularga manzilli tibbiy yordam ko‘rsatishga ko‘maklashadi;
 17) oilada sog‘lom farzandni dunyoga keltirish masalalarini hal qilishda Respublika “Ona va bola skriningi” markazi va Respublika aholi reproduktiv markazining bo‘linmalari bilan hamkorlik qiladi.
 12. Quyidagilar “Oila” markazi tumanlar (shaharlar) bo‘limlarining asosiy vazifalari va funksiyalari hisoblanadi:
 1) “Oila” markaziga yuklangan vazifalar va funksiyalarning samarali bajarilishini ta’minlashda ishtirok etish;
 2) tegishli hududdagi mahalliy ijro etuvchi hokimiyat organlari, xotin-qizlar qo‘mitalari, fuqarolarning o‘zini o‘zi boshqarish, sog‘liqni saqlash, FHDY hamda davlat boshqa organlari va tashkilotlari bilan o‘zaro hamkorlikni tashkil etish.
 13. “Oila” markazining tumanlar (shaharlar) bo‘limlari o‘ziga yuklangan vazifalarga muvofiq quyidagi funksiyalarni bajaradi:
 1) oilaning demografik rivojlanishi, farovonligi va xotirjamligi darajasi bo‘yicha ma’lumotlar bazasini shakllantiradi; 
 2) oilaning ichki munosabatlari, shaxslararo munosabatlarni, boy madaniy tarixiy meros va an’anaviy oilaviy qadriyatlarni saqlashda muammolari bo‘lgan oilalar bilan ishlaydi;
 3) oila institutini mustahkamlashga, yoshlarni oilaviy hayotga tayyorlashga va oilaviy ajrashishlarning oldini olishga ko‘maklashadi;
 4) jamiyatda zamonaviy oilaning namunali shaklini hamda “Oila jamiyat va davlat himoyasida” konstitutsiyaviy prinsipini keng targ‘ib etadi va joriy etadi;
 5) davlat organlari, xotin-qizlar qo‘mitalari va boshqa jamoat tashkilotlari bilan birgalikda notinch va muammoli oilalarni aniqlaydi va ularning manzilli ro‘yxatlarini tuzadi; 
 6) notinch va muammoli oilalarda ma’naviy-ahloqiy muhitni sog‘lomlashtirish, nizoli holatlarning oldini olish, oilaviy munosabatlarni mustahkamlashga ko‘maklashadi.
 14. “Oila” markazi o‘ziga yuklangan vazifalar va funksiyalarni bajarish uchun quyidagi huquqlarga ega:
 davlat organlari va ularning mansabdor shaxslaridan “Oila” markaziga yuklangan vazifalar va funksiyalarni bajarish uchun zarur bo‘lgan hujjatlar va ma’lumotlar, shu jumladan statistik axborotni so‘rash va bepul olish;
 “Oila” markaziga yuklangan vazifalar va funksiyalarni bajarish bilan bog‘liq normativ-huquqiy va boshqa hujjatlar loyihalarini Vazirlar Mahkamasiga belgilangan tartibda kiritish;
 Davlat axborot tizimlarining tegishli axborot bazalaridan va vakolatli organlarning resurslaridan “Oila” markazi faoliyatiga taalluqli bo‘lgan ma’lumotlardan belgilangan tartibda foydalanish;
 maslahatchilar va ekspertlar sifatida yuqori malakali mahalliy va xorijiy mutaxassislarni shartnoma asosida ishga taklif etish;
 O‘zbekiston Respublikasi xalqaro shartnomalari loyihalarini belgilangan tartibda ishlab chiqish, Vazirlar Mahkamasi bilan kelishilgan holda “Oila” markazi vakolatiga taalluqli masalalar bo‘yicha idoralararo xususiyatdagi xalqaro shartnomalarni belgilangan tartibda tuzish;
 “Oila” markazining vakolatiga taalluqli masalalar bo‘yicha xalqaro miqyosda O‘zbekiston Respublikasi manfaatlarini belgilangan tartibda ifoda etish;
 o‘z vakolati doirasida xalqaro va xorijiy tashkilotlar, ilmiy-tadqiqot muassasalari bilan hamkorlikni amalga oshirish;
 “Oila” markazi faoliyatini keng yoritish maqsadida rasmiy veb-saytlar, shuningdek, ijtimoiy tarmoqlarda sahifalar yaratish;
 o‘z vakolati doirasida anjumanlar, seminarlar, simpoziumlar o‘tkazish, hamda boshqa tashkilotlar tomonidan tashkil etilgan shunday tadbirlarda ishtirok etish;
 “Oila” markazi vakolatiga taalluqli masalalar bo‘yicha uslubiy materiallar va tavsiyalar ishlab chiqish;
 “Oila” markazi Qoraqalpog‘iston Respublikasi, viloyatlar va Toshkent shahar boshqarmalari, “Oila” markazi tumanlar (shaharlar) bo‘limlari rahbarlarining “Oila” markazi vakolatiga taalluqli masalalar bo‘yicha hisobotlarini eshitish;
 oila institutini dolzarb va istiqbolli rivojlantirish muammolarini ishlab chiqish maqsadida ishchi guruhlari va vaqtinchalik ijodiy jamoalar tuzish;
 belgilangan tartibda noshirlik faoliyatini amalga oshirish, davriy ilmiy-amaliy nashrlarni chop etish;
 shartnoma asosida ilmiy-tadqiqot ishlarini olib borish, daromad shaklida olingan mablag‘larni qonun hujjatlarida belgilangan tartibda “Oila” markazi xodimlarini rag‘batlantirish, uning moddiy-texnik bazasini mustahkamlash, ijtimoiy masalalarni hal qilishga yo‘naltirish.
 “Oila” markazi qonun hujjatlariga muvofiq boshqa huquqlarga ham ega bo‘lishi mumkin. 
 15. “Oila” markazi:
 oila institutini mustahkamlash sohasida davlat siyosatining samarali amalga oshirilishi;
 oila institutini mustahkamlash, jamiyatda uning zamonaviy namunali shaklini joriy etish bo‘yicha tadqiqotlarni samarali o‘tkazilishi hamda ta’sirchan, ilmiy asoslangan va amaliy taklif va tavsiyalarni ishlab chiqilishi;
 “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, “Oila” markazining tumanlar (shaharlar) bo‘limlari ishi samarali tashkil etilishi;
 “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, “Oila” markazining tumanlar (shaharlar) bo‘limlari bilan birgalikda “Oila” markaziga yuklangan vazifalar va funksiyalarni sifatli va o‘z vaqtida bajarish ta’minlanishi uchun javob beradi.
 16. “Oila” markazining Qoraqalpog‘iston Respublikasi, viloyatlar va Toshkent shahar boshqarmalari o‘zlariga yuklangan vazifalar va funksiyalarni bajarish uchun quyidagi huquqlarga ega:
 davlat organlarining hududiy bo‘linmalari va ularning mansabdor shaxslaridan “Oila” markaziga yuklangan vazifalar va funksiyalarni bajarish uchun zarur bo‘lgan hujjatlar va ma’lumotlarni so‘rash va bepul olish;
 Davlat axborot tizimlarining tegishli axborot bazalaridan va vakolatli organlarning resurslaridan “Oila” markazi faoliyatiga taalluqli bo‘lgan ma’lumotlardan belgilangan tartibda foydalanish;
 “Oila” markazi bilan kelishilgan holda, yoshlarni oilaviy hayotga tayyorlash, oiladagi nizoli holatlarni hal qilishning huquqiy va psixologik asoslarini o‘rgatish, ajrashishlarning oldini olish, shuningdek, oiladagi ma’naviy-axloqiy qadriyatlarni mustahkamlashga oid boshqa masalalar sohasida kadrlar malakasini oshirish va ularni qayta tayyorlash bo‘yicha maxsus o‘quv kurslarini tashkil etish uchun yuqori malakali mahalliy mutaxassislarni shartnoma asosida o‘qituvchi sifatida ishga taklif etish;
 “Oila” markazining tumanlar (shaharlar) bo‘limlari faoliyatini o‘rganish;
 “Oila” markaziga yuklangan vazifa va funksiyalarni bajarish bilan bog‘liq masalalar bo‘yicha tegishli hududdagi mahalliy ijro etuvchi hokimiyat organlari, xotin-qizlar qo‘mitalari, fuqarolarning o‘zini o‘zi boshqarish organlari, sog‘liqni saqlash organlari, FHDY organlari hamda davlat boshqa organlari va tashkilotlari bilan o‘zaro hamkorlik qilish;
 tegishli hududdagi mahalliy ijro etuvchi hokimiyat organlari hamda davlat va xo‘jalik boshqaruvi organlarining hududiy boshqarmalariga “Oila” markazi vakolatiga taalluqli masalalar bo‘yicha takliflar kiritish.
 “Oila” markazining Qoraqalpog‘iston Respublikasi, viloyatlar va Toshkent shahar boshqarmalari qonun hujjatlariga muvofiq boshqa huquqlarga ham ega bo‘lishi mumkin.
 17. “Oila” markazining Qoraqalpog‘iston Respublikasi, viloyatlar va Toshkent shahar boshqarmalari:
 tegishli hududlarda oila institutini mustahkamlash sohasida davlat siyosati samarali amalga oshirilishi;
 “Oila” markaziga yuklangan vazifalar va funksiyalarni bajarish bo‘yicha “Oila” markazining tumanlar (shaharlar) bo‘limlari ishi samarali tashkil etilishi;
 “Oila” markaziga kiritilayotgan takliflar va boshqa hujjatlarning sifatli tayyorlanishi;
 oila institutini rivojlantirish bo‘yicha dasturlar, tadbirlar rejalari va boshqa dasturiy hujjatlar samarali amalga oshirilishi;
 oilada, ayniqsa nikohning ilk davrida er-xotin va ularning ota-onalari o‘rtasidagi munosabatlarni mustahkamlash, erta nikoh va ajrashishlarning oldini olish bo‘yicha ko‘rilayotgan choralarning natijadorligi;
 notinch va muammoli oilalarni o‘z vaqtida aniqlash, ulardagi ijtimoiy-ma’naviy muhitni sog‘lomlashtirish choralarini ko‘rish, nizoli holatlarning oldini olish va oilaviy munosabatlarni yaxshilanishi uchun javob beradi.
 18. “Oila” markazining tumanlar (shaharlar) bo‘limlari o‘zlariga yuklangan vazifalar va funksiyalarni bajarish uchun quyidagi huquqlarga ega:
 davlat organlari hududiy bo‘linmalari va ularning mansabdor shaxslaridan “Oila” markaziga yuklangan vazifalar va funksiyalarni bajarish uchun zarur bo‘lgan hujjatlar va ma’lumotlarni so‘rash va bepul olish;
 Davlat axborot tizimlarining tegishli axborot bazalaridan va vakolatli organlarning resurslaridan “Oila” markazi faoliyatiga taalluqli bo‘lgan ma’lumotlardan belgilangan tartibda foydalanish;
 “Oila” markaziga yuklatilgan vazifa va funksiyalarni bajarish bilan bog‘liq masalalar bo‘yicha tegishli hududdagi mahalliy ijro etuvchi hokimiyat organlari, xotin-qizlar qo‘mitalari, fuqarolarning o‘zini o‘zi boshqarish, sog‘liqni saqlash, FHDY organlari va davlat boshqa organlari va tashkilotlari bilan o‘zaro hamkorlik qilish;
 tegishli hududdagi mahalliy ijro etuvchi hokimiyat organlari hamda davlat va xo‘jalik boshqaruvi organlarining hududiy boshqarmalariga “Oila” markazi vakolatiga taalluqli masalalar bo‘yicha takliflar kiritish.
 “Oila” markazining tumanlar (shaharlar) bo‘limlari qonun hujjatlariga muvofiq boshqa huquqlarga ham ega bo‘lishi mumkin.
 19. “Oila” markazining tumanlar (shaharlar) bo‘limlari:
 tegishli hududlarda oila institutini mustahkamlash sohasida davlat siyosati samarali amalga oshirilishi;
 “Oila” markaziga kiritilayotgan takliflar va boshqa hujjatlarning sifatli tayyorlanishi;
 oila institutini rivojlantirish bo‘yicha dasturlar, tadbirlar rejalari va boshqa dasturiy hujjatlar samarali amalga oshirilishi;
 oilada, ayniqsa nikohning ilk davrida er-xotin va ularning ota-onalari o‘rtasidagi munosabatlarni mustahkamlash, erta nikoh va ajrashishlarning oldini olish bo‘yicha ko‘rilayotgan choralarning natijadorligi;
 notinch va muammoli oilalarni o‘z vaqtida aniqlash, ulardagi ijtimoiy-ma’naviy muhitni sog‘lomlashtirish choralarini ko‘rish, nizoli holatlarning oldini olish va oilaviy munosabatlarni yaxshilanishi uchun javob beradi.
 20. “Oila” markaziga Vazirlar Mahkamasi tomonidan lavozimga tayinlanadigan va lavozimidan ozod etiladigan direktor boshchilik qiladi.
 Direktor Vazirlar Mahkamasi tomonidan belgilangan tartibda lavozimga tayinlanadigan va lavozimidan ozod etiladigan ikkita o‘rinbosarga ega bo‘ladi.
 21. “Oila” markazi direktori maqomi, mehnatga haq to‘lash shartlari, moddiy ta’minoti, tibbiy va transport xizmati ko‘rsatish bo‘yicha vazirga, direktorning o‘rinbosarlari esa vazir o‘rinbosarlariga tenglashtiriladi.
 22. Direktor o‘ziga yuklangan vazifalarni bajarish uchun:
 1) “Oila” markazining faoliyatiga umumiy rahbarlikni amalga oshiradi;
 2) “Oila” markazining xodimlarini belgilangan tartibda lavozimga tayinlaydi va lavozimidan ozod etadi;
 3) “Oila” markazi Qoraqalpog‘iston Respublikasi, viloyatlar va Toshkent shahar boshqarmalari, “Oila” markazi tumanlar (shaharlar) bo‘limlari rahbarlarining hisobotlarini eshitadi;
 4) o‘z vakolati doirasida “Oila” markazi markaziy apparati, Qoraqalpog‘iston Respublikasi, viloyatlar va Toshkent shahar boshqarmalari, tumanlar (shaharlar) bo‘limlarining barcha xodimlari tomonidan bajarilishi majburiy bo‘lgan buyruqlar chiqaradi, ko‘rsatma va topshiriqlar beradi;
 5) “Oila” markazi Qoraqalpog‘iston Respublikasi, viloyatlar va Toshkent shahar boshqarmalari, tumanlar (shaharlar) bo‘limlarining ishda jiddiy kamchiliklarga yo‘l qo‘ygan rahbarlariga nisbatan intizomiy javobgarlik choralarini ko‘rish, shu jumladan egallab turgan lavozimidan ozod etish to‘g‘risida taqdimnomalar kiritadi;
 6) qonun hujjatlariga muvofiq “Oila” markazi markaziy apparati xodimlarini rag‘batlantirish shakllarini belgilaydi, lavozim maoshlariga ustama va qo‘shimcha to‘lovlarni belgilaydi, xodimlarga moddiy yordam ko‘rsatish bo‘yicha qarorlar qabul qiladi;
 7) “Oila” markaziga yuklangan vazifalar ijrosi uchun shaxsan javob beradi;
 8) “Oila” markazi faoliyatiga taalluqli masalalar bo‘yicha tezkor yig‘ilishlar o‘tkazadi;
 9) Ilmiy-metodik kengash to‘g‘risidagi Nizomni tasdiqlaydi va uning ishini tashkil etadi;
 10) mutaxassislar va amaliyotchilarni yoshlarni oilaviy hayotga tayyorlash, oiladagi nizoli holatlarni hal qilishning huquqiy va psixologik asoslarini o‘rgatish, ajrashishlarning oldini olish, shuningdek, oiladagi ma’naviy-axloqiy qadriyatlarni mustahkamlashga oid boshqa masalalar sohasida kadrlar malakasini oshirish va ularni qayta tayyorlash bo‘yicha maxsus o‘quv kurslari ishini tashkil etishga jalb etish to‘g‘risida qarorlar qabul qiladi;
 11) “Oila” markazining ish rejasi, hisobotlari va metodik ishlanmalarini tasdiqlaydi;
 12) “Oila” markazi markaziy apparatining tarkibiy bo‘linmalari to‘g‘risidagi nizomlarni, “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, “Oila” markazi tumanlar (shaharlar) bo‘limlari rahbarlari va xodimlarining funksional vazifalarini tasdiqlaydi;
 13) qonun hujjatlariga va ushbu Ustavga muvofiq boshqa vakolatlarni ham amalga oshiradi.
 23. Direktor vaqtinchalik bo‘lmaganda uning vakolatlarini uning o‘rinbosarlaridan biri bajaradi.
 24. “Oila” markazi tizimi xodimlari:
 “Oila” markazi markaziy apparatining xodimlari Direktor tomonidan;
 “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, tumanlar (shaharlar) bo‘limlari rahbarlari “Oila” markazi direktori bilan kelishgan holda tegishli ravishda Qoraqalpog‘iston Respublikasi Vazirlar Kengashi Raisi, viloyatlar, Toshkent shahri, tumanlar (shaharlar) hokimlari tomonidan;
 “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, tumanlar (shaharlar) bo‘limlari xodimlari “Oila” markazining Qoraqalpog‘iston Respublikasi, viloyatlar va Toshkent shahar boshqarmalari rahbarlari tomonidan lavozimga tayinlanadi va lavozimidan ozod etiladi.
 25. “Oila” markazi davlat organlari va boshqa tashkilotlar bilan quyidagi shakllarda o‘zaro hamkorlik qiladi:
 “Oila” markazi va boshqa tashkilotlar o‘zaro axborot almashishi hamda “Oila” markazining so‘rovi asosida boshqa tashkilotlarga axborot taqdim etishi;
 “Oila” markazi tashkilotlar tomonidan taqdim etgan materiallarni o‘rganishi, ular asosida takliflar ishlab chiqishi va tegishli tashkilotlarga taqdim etishi; 
 “Oila” markazining boshqa tashkilotlar tomonidan ishlab chiqilayotgan “Oila” markazi faoliyatiga taalluqli bo‘lgan normativ-huquqiy hujjatlar loyihalarini kelishishda ishtirok etishi;
 “Oila” markazi tomonidan amaldagi qonunchilikni takomillashtirish bo‘yicha normativ-huquqiy hujjatlar loyihalari va takliflarni ishlab chiqish va ularni tegishli tashkilotlarning fikrini olish uchun yo‘llashi;
 “Oila” markazi tomonidan boshqa tashkilotlar bilan qo‘shma tadbirlar tashkil etish va o‘tkazish, shuningdek boshqa tashkilotlar tomonidan o‘tkaziladigan “Oila” markaziga yuklangan vazifalar va faoliyat yo‘nalishlari bilan bog‘liq bo‘lgan tadbirlarda ishtirok etishi;
 “Oila” markazi va uning hududiy bo‘linmalari faoliyatini rejalashtirishda boshqa tashkilotlarning fikrlari va takliflarini hisobga olish hamda “Oila” markazi va boshqa tashkilotlarning birgalikdagi faoliyatiga taalluqli masalalarni kelishishi;
 oila institutini va an’anaviy oilaviy qadriyatlarni rivojlantirish sohasida grant asosida amalga oshirilayotgan davlat ilmiy-texnik dasturlari, fundamental, amaliy va innovatsion loyihalarni ekspertizadan o‘tkazishda ishtirok etishi;
 boshqa tashkilotlarning so‘rovi asosida “Oila” markazi vakolatiga taalluqli masalalar bo‘yicha ekspert xulosalarini tayyorlashi;
 boshqa tashkilotlarning so‘rovi asosida “Oila” markazi vakolatiga taalluqli masalalar bo‘yicha axborot va uslubiy ko‘mak ko‘rsatishi;
 “Oila” markazining asosiy vazifalaridan kelib chiqib o‘zaro hamkorlikning boshqa shakllari.
 26. “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, tumanlar (shaharlar) bo‘limlari “Oila” markaziga va tegishli ravishda Qoraqalpog‘iston Respublikasi Vazirlar Kengashi, viloyatlar va Toshkent shahar, tumanlar (shaharlar) hokimliklariga hisobot beradi.
 “Oila” markazining Qoraqalpog‘iston Respublikasi, viloyatlar va Toshkent shahar boshqarmalari rahbarlari har yarim yilda bir marta Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari oldida qilingan ishlar to‘g‘risida hisobot beradi.
 “Oila” markazining tumanlar (shaharlar) bo‘limlari rahbarlari har chorakda bir marta tumanlar (shaharlar) hokimliklari oldida o‘z faoliyatining asosiy yo‘nalishlari bo‘yicha qilingan ishlar to‘g‘risida hisobot beradi.
 Tuman (shahar) hokimining o‘rinbosari — tuman (shahar) xotin-qizlar qo‘mitasi raisi Xotin-qizlar qo‘mitasi, FHDY organlari va boshqa tuzilmalarning xotin-qizlar va oila masalalari bo‘yicha faoliyatining o‘zaro muvofiqligini ta’minlash maqsadida “Oila” markazining tumanlar (shaharlar) bo‘limi faoliyatini muvofiqlashtirib boradi. 
 “Oila” markazining vakillarini ish rejalarida ko‘zda tutilmagan tadbirlarda ishtirok etishga jalb etish “Oila” markazi bilan kelishgan holda amalga oshiriladi.
 27. “Oila” markazi “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, tumanlar (shaharlar) bo‘limlari faoliyatini axborot va metodik jihatdan ta’minlaydi.
 28. “Oila” markazi “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, tumanlar (shaharlar) bo‘limlari rahbarlarining ularga yuklangan vazifalarni samarali bajarish bo‘yicha faoliyatining doimiy monitoringini olib boradi. 
 29. “Oila” markazining tumanlar (shaharlar) bo‘limi faoliyatini tashkil etish “Oila” markazi tomonidan tuman (shahar) xotin-qizlar qo‘mitasi bilan o‘zaro hamkorlikda amalga oshiriladi.
 30. Quyidagilar “Oila” markazi faoliyatini moliyalashtirish manbalari hisoblanadi:
 1) joriy ta’minot, shu jumladan xodimlar mehnatiga haq to‘lash va ularni moddiy rag‘batlantirish xarajatlari bo‘yicha:
 “Oila” markazi markaziy apparati xodimlariga — O‘zbekiston Respublikasi Davlat budjeti mablag‘lari, Xotin-qizlarni va oilani qo‘llab-quvvatlash jamoat fondi mablag‘lari, xalqaro va xorijiy tashkilotlar va jamg‘armalarning grantlari, noshirlik faoliyati, shartnoma asosida tadqiqotlar o‘tkazishdan va ishlar bajarish (xizmat ko‘rsatish)dan tushadigan mablag‘lar hamda qonun hujjatlarida taqiqlanmagan boshqa manbalar;
 “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, “Oila” markazining tumanlar (shaharlar) bo‘limlari xodimlariga — tegishli ravishda Qoraqalpog‘iston Respublikasi budjeti, viloyatlar va Toshkent shahar mahalliy budjetlari mablag‘lari, xalqaro va xorijiy tashkilotlar va jamg‘armalarning grantlari, shartnoma asosida tadqiqotlar o‘tkazishdan va ishlar bajarish (xizmat ko‘rsatish)dan tushadigan mablag‘lar hamda qonun hujjatlarida taqiqlanmagan boshqa manbalar;
 2) maxsus o‘quv kurslarini tashkil etish va o‘tkazish, shu jumladan o‘quv mashg‘ulotlarini o‘tkazishga jalb etiladigan mutaxassislarning mehnatiga haq to‘lash, maxsus o‘quv kurslari tinglovchilari uchun o‘quv, tarqatma materiallar va kanselyariya anjomlarini xarid qilish bilan bog‘liq xarajatlar bo‘yicha — Xotin-qizlarni va oilani qo‘llab-quvvatlash jamoat fondi mablag‘lari va qonun hujjatlarida taqiqlanmagan boshqa manbalar;
 3) O‘zbekiston Respublikasi Innovatsion rivojlanish vazirligi tomonidan o‘tkaziladigan tanlovlar natijalari bo‘yicha ilmiy loyihalarni bajarishga ajratiladigan O‘zbekiston Respublikasi Davlat budjeti mablag‘lari.
 31. “Oila” markazining markaziy apparati, “Oila” markazining Qoraqalpog‘iston Respublikasi, viloyatlar va Toshkent shahar boshqarmalari, “Oila” markazining tumanlar (shaharlar) bo‘limlari xodimlari maqomi va mehnatga haq to‘lash shartlariga ko‘ra tegishli ravishda vazirlik va uning hududiy boshqarmalari xodimlariga tenglashtiriladi.
 “Oila” markazi markaziy apparati xodimlariga davlat boshqaruvi organlari markaziy apparati xodimlari uchun belgilangan tibbiy ta’minot shart-sharoitlari saqlab qolinadi.
 32. “Oila” markazini qayta tashkil etish va tugatish qonunchilikda belgilangan tartibda amalga oshiriladi.
 33. Ushbu Ustav talablari buzilishida aybdor shaxslar belgilangan tartibda javob beradilar.
 1. Vazirlar Mahkamasining “Respublika “Oila” ilmiy-amaliy markazini tashkil etish to‘g‘risida” 1998-yil 2-fevraldagi 54-son qarori.
 2. Vazirlar Mahkamasining “Respublika “Oila” ilmiy-amaliy markazi Ishtirokchilar kengashi tarkibi to‘g‘risida” 2001-yil 30-maydagi 242-son qarori.